
A segítő-segített viszony a hajléktalan emberek munkaerőpiaci reintegrációs folyamatában

Kulcsszavak: hajléktalanság, résztvevő megfigyelés, munkaerőpiac, reintegráció, segítő-segített viszony
A hajléktalan élethelyzetben lévő emberekkel végzett szociális munka számottevő része a hétköznapi ember számára láthatatlan térben folyik. Az elvégzett feladatok eredménye rosszul definiálható és gyakran érzékelhetetlen a külső szemlélő számára. A szociális munkás lehetőségei intézményi struktúrákhoz, finanszírozási keretekhez, jogszabályokhoz kötöttek. A hajléktalan léthelyzetben élő emberek munkaerőpiaci reintegrációját befolyásolják ezek a környezeti tényezők és emellett a személyes történetük, élettapasztalatuk, a segítő szakemberek hozzáállása és a segítő kapcsolatban lévő személyes jelenléte is hatással van a kimenetre. Mivel a szociális szakemberek személyisége az erőforráshiányos szociális ellátórendszerben kifejezetten hangsúlyossá válik, a kutatásunk fókuszába a segítő segített viszonyt helyeztük a hajléktalan emberek munkaerőpiaci reintegrációs folyamata során. A korábban említett korlátok érzékelhetőek a közvetlen segítő kapcsolatban, a szociális munkát végző szakemberek, viszonyulásában az emberi sorsokhoz. A segítő-segített kapcsolatot a Budapesti Módszertani Szociális Központ és Intézményei keretében vizsgáltuk résztvevő megfigyeléssel és félig strukturált interjúkkal. A személyes viszonyok nem értelmezhetőek a hajléktalanság kezelésének történeti áttekintése nélkül, amelynek egyfajta következményeként értelmezhető a jelenlegi jogi keret és állami narratíva. A kutatásunkban azonosítottunk a BMSZKI munkaerőpiaci reintegrációt érintő intézményben korlátként értelmezhető külső befolyásoló elemeket (térhasználat, erőforráshiány, idő) és megvizsgáltuk a benne dolgozók szemszögéből. A szociális munka és a segítő beszélgetés alapjai kiindulópontként szolgálnak ahhoz, hogy a segítő-segített kapcsolatot keretezni tudjuk. A közvetlen viszony néhány fontos elemét (általános hangulat, szociális munkás, mint pedagógus és pszichológus, egyéni megítélés, siker definiálása, humor) részletesen elemezzük.



